Diari Oficial de la Generalitat Valenciana


Sumari del DOGV 3729, del 12-04-2000 (2000/2350)

ACORD d'1 de febrer de 2000, de la Comissió Territorial d'Urbanisme de València, que fa referència a la modificació el Tirador, del Pla General d'Ordenació Urbana d'Ontinyent.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   3729

Data del DOGV
:   12-04-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/2350


Data del document
:   01-02-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Ontinyent
    * pla d'urbanisme

ACORD d'1 de febrer de 2000, de la Comissió Territorial d'Urbanisme de València, que fa referència a la modificació el Tirador, del Pla General d'Ordenació Urbana d'Ontinyent. [2000/S2350]
  
Vist l'expedient tramés per l'Ajuntament d'Ontinyent que fa referència a la modificació el Tirador, del Pla General d'Ordenació Urbana, i de conformitat amb els següents:
  
Antecedents de fet
  
Primer
  
El projecte es va sotmetre a informació pública per mitjà d'una resolució de l'alcaldia de 16 d'abril de 1999. Després del pertinent període d'exposició pública, en el qual es van presentar quatre al·legacions, el va aprovar provisionalment el ple de l'Ajuntament el 28 d'octubre de 1999. L'expedient complet té entrada en el Registre de la Comissió Territorial d'Urbanisme de València el 9 de desembre de 1999.
  
Segon
  
El projecte consta de document de modificació del Pla General, format per memòria i plànols d'ordenació i d'informació, així com de document d'homologació.
  
Tercer
  
L'objecte de la modificació és reordenar l'edificació en els voltants del carrer Tirador, situat en l'àrea homogènia núm.12, i delimitar una unitat d'execució i calcular l'aprofitament tipus corresponent, sense incrementar l'edificabilitat ni disminuir les zones verdes.
  
La modificació es justifica en la necessitat de traure del llit d'un barranc una part d'una illa edificable, a més de protegir un fumeral i afavorir el trasllat i cessament d'una activitat industrial que es troba en l'àmbit de l'actuació. Com a conseqüència del fet anterior també es potencia la gestió del sòl i l'obtenció gratuïta dels elements dotacionals inclosos en la unitat.
  
Quart
  
Ontinyent té un Pla General aprovat definitivament en la sessió de 29 de desembre de 1987, i s'han tramitat diverses modificacions puntuals i planejament de desenvolupament.
  
Cinqué
  
La Comissió Informativa de la Comissió Territorial d'Urbanisme de València, en la sessió celebrada el 21 de gener de 2000, va emetre un informe relatiu al projecte de què tractem, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, d'acord amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Segon
  
La documentació està completa, als efectes del compliment del que estableix l'article 27 de la Llei Reguladora de l'Activitat Urbanística.
  
Tercer
  
Les determinacions que conté la modificació es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la Llei Reguladora de l'Activitat Urbanística.
  
Quart
  
Es considera necessari realitzar una consideració general que fa referència a la necessitat d'homologar l'àmbit territorial objecte de la modificació. Aquesta consideració versa sobre la no-necessitat d'homologar l'àmbit esmentat, ja que l'entitat de les modificacions que es pretenen és d'una incidència molt escassa sobre l'ordenació, tant estructural com secundària, de l'àmbit en qüestió. És cert que la disposició transitòria primera exigeix l'homologació de diferents instruments de planejament de desenvolupament quan aquests modifiquen el planejament general, però en el present supòsit això no es produeix, ja que el que en realitat es proposen són xicotetes alteracions no substancials del planejament vigent, les quals ?com a criteri interpretatiu- no poden incloure's dins dels supòsits establerts en l'article 54.2.b de la Llei Reguladora de l'Activitat Urbanística. L'esmentada disposició cal interpretar-la i aplicar-la quan amb els instruments de desenvolupament es pretenguen alterar determinacions «pròpies i exclusives del planejament general», la qual cosa, sens cap dubte, no es produeix en el present supòsit, ja que, segons el que disposa, el que la modificació altera són determinacions que es troben dins del seu àmbit competencial.
  
Per tot el que s'ha dit anteriorment no es considera necessària l'homologació per al present supòsit, sense que això comporte en cap cas una deficiència procedimental del projecte presentat.
  
Cinqué
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a emetre dictamen resolutori sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que estableix l'article 39, per remissió de l'article 55.1, de la Llei Reguladora de l'Activitat Urbanística, en relació amb l'article 10.a, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
A la vista de tot el que s'ha exposat abans, la Comissió Territorial d'Urbanisme, en la sessió celebrada l'1 de febrer de 2000, acorda:
  
Aprovar definitivament la modificació el Tirador, del Pla General d'Ordenació Urbana d'Ontinyent, aprovació que no es fa extensiva a l'homologació de l'àmbit d'actuació.
  
Contra aquesta resolució, que no exhaureix la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la publicació.
  
Tot això, sense perjudici que es puga interposar qualsevol altre recurs que es considere oportú.
  
València, 1 de febrer de 2000.- El secretari de la Comissió Territorial d'Urbanisme: José Manuel Palau Navarro.